Die meestal goed ingeligte webwerf Daily Maverick berig dat ’n faksie in die ANC op die party se onlangse beleidskonferensie aangebied het om R2 miljard vir pres. Jacob Zuma in te samel, op voorwaarde dat hy bedank.
Die ANC het dit weliswaar ontken, maar enigiemand met ’n gesonde verstand weet ontkennings soos dié is nie noodwendig geloofwaardig nie. Daily Maverick het hom sedert sy totstandkoming gevestig as ’n swaargewig op die joernalistieke toneel, en jy sal ’n fout maak as jy outomaties die ANC se ontkenning bo die webwerf se (anonieme) bronne aanvaar.
Die beleidskonferensie in Johannesburg het ’n diep verdeelde party aan die wêreld gewys. Sonder om jou kop op ’n blok te sit, is dit taamlik veilig om te vermoed dat die ANC nie meer ver van ’n skeuring staan nie.
Indien – let wel op dié voorbehoud – dié vrese bewaarheid word, stap die ANC die pad wat álle populistiese bewegings wêreldwyd loop, altans dié wat ’n bewind oorgeneem het. Let wel, die begrip populisties kan op sowel linkse as regse bewegings slaan.
In Venezuela het die ekonomie mede deur die rampsalige populisties-sosialistiese eksperimente (soortgelyk aan wat die linkervleuel van die ANC en die EFF by ons wil doen) oor ’n afgrond gestort. Die inflasiekoers het teen Desember verlede jaar 800% bedra, en die winkels is letterlik leeg.
Geen wonder nie dat die kiesers die links-populistiese pres. Nicolás Maduro in Desember 2015 met ’n enorme nederlaag in die parlementêre verkiesing gestraf het nie. Maar omdat die president, soos in Amerika, nie van ’n parlementêre meerderheid afhanklik is nie, het hy die wettige bewoner van die Miraflores-paleis in Caracas gebly.
Sedertdien doen hy sy bes om die parlement te omseil. Hy wil ’n nuwe grondwet hê wat hom taamlike diktatoriale magte gee om die sosialistiese revolusie te beveilig.
Sowat 7,5 miljoen kiesers het in die naweek deelgeneem aan ’n nie-amptelike referendum wat deur die opposisie georganiseer is. Ver oor die 90% van die deelnemers het Maduro se planne verwerp, maar dit sal wel weinig verskil maak.
Dis van belang, want as hy die regbank met sy eie aanhangers gevul het, hoef die regering nie meer te verwag dat die howe se reg om wette en administratiewe optrede aan die grondwet te toets teen hom gebruik sal word nie. ’n Belangrike struikelblok in die PiS se strewe om van Pole ’n regs-outoritêre staat te maak sal dan uit die weg geruim word.
(Dis interessant dat pres. Donald Trump voor sy onlangse besoek aan die G20-spitsberaad in Hamburg eers ’n draai in Warskou gaan maak en ’n toespraak daar gehou het. Dit sê iets oor waar sy simpatie lê. Maar dit net terloops.)
Iets soortgelyks is in Hongarye aan die gang. Daar het die eienaardighede van die land se kiesstelsel die regs-populistiese pres. Viktor Orban met ’n minderheidstem aan die bewind geplaas, en hy gebruik dié magsposisie meedoënloos om sy bewind te perpetueer.
Dit alles om die klimaat voor te berei vir ’n wettige magsgreep. Dis wat tans in Venezuela, Pole en Hongarye aan die gang is.
Maar nie net daar nie. Tussen die reëls deur sien jy dit ook by die harde populistiese vleuel van die Trump-administrasie in Amerika – en by ons in Suid-Afrika.
Hoe ook al, alle Suid-Afrikaners moet in die weke en maande wat voorlê hul oë spits en hul ore op die grond hou. Ek weet baie mense is sinies oor ons grondwet (en ja, dit het duidelike leemtes), maar dis wel die belangrikste wapen wat ons teen ’n sluipende Zumafikasie van die land het.
Ok leopold ek dink ook jy “push” die vergelyking n bietjie. Een is n sosiale staat en ander nie. en dan kon jy ook nie mis om die woord Trump te kryf nie. Nee wat ons situasie is glad nie dieselfde nie. Jy al gedink dat Zuma klaar oorkomste geteken en dit reg teen die globaliste weste se wense is. Die storie in SA met zumpie nog lank nie klaar nie
Lee vaatjie hou jou kraantjie toe sodat ander nie jou gebrekkige kennis kan waarneem nie. In hierdie geval is dit op myself van toepassing. Dankie vir kommentare wat van diepere kennis getuig sodat ons nie alles vir soetkoek hoef op te eet nie.